钦定古今图书集成/理学汇编/文学典/第164卷 > 《徐师曾文体明辩》 > 《答胡季随》前人
## 钦定古今图书集成/理学汇编/文学典/第164卷 > 《徐师曾文体明辩》 > 《答胡季随》前人

《南轩集》误字已为检勘，今却附还。其间空字，向来固
已直书，尤延之见之，以为无益而贾怨，不若刊去，今
亦不必补，后人读之，自当默喻也。但序文后段，若欲
删去，即不成文字。兼此书误本之传，不但书坊而已，
黄州印本亦多有旧来文字，不唯无益，而反为累。若
不如此说破，将来必起学者之疑。故区区特详言之，
其意极为恳到，不知何所恶而欲去之耶？且世之所
贵乎南轩之文者，以其发明义理之精，而非以其文
词之富也。今乃不问其得失是非而唯务多取，又欲
删去《序》文紧切意思，窃恐未免乎世俗之见，而非南
轩所以望乎后学之意。试更思之，若必欲尽收其文，
则此《序》意不相当，自不必用，须别作一序，以破此《序》
之说乃可耳。若改而用之，非惟熹以为不然，南轩有
灵，亦必愤叹于泉下也。久不闻讲论之益，深以怀想
前日诸贤相继逝去，后来未有接续，所望于季随，实
不胜其懃恳。今观此事，窃疑其用力之不笃也。更愿
勉旃，以副所望，千万！千万！至扣！至扣！